SKRIFTLIG FORESPØRGSEL E-2072/00

af Elizabeth Lynne (ELDR) til Kommissionen

(27. juni 2000)

Om: Basisfinansiering til ngo'er, som beskæftiger sig med diskriminering på grund af race og etnisk oprindelse

Kan Kommissionen gøre rede for, nøjagtig hvor meget basisfinansiering der blev tildelt ikke-statslige organisationer, som beskæftiger sig med diskriminering på grund af race og etnisk oprindelse, og nøjagtig hvilke organisationer der har modtaget en sådan basisfinansiering fra hvilke budgetkonti for årene 1999, 1998 og 1997?

Kan Kommissionen gøre rede for, hvilke organisationer der er berettiget til at modtage en sådan finansiering i henhold til de igangværende planer for 2000 og 2001 og fra hvilke budgetkonti?

Samlet svar afgivet på Kommissionens vegne af Anna Diamantopoulou på skriftlige forespørgsler E-2072/00, E-2073/00, E-2074/00 og E-2075/00

(15. september 2000)

I 1997 blev der bevilget 214 638 over budgetkonto B3-4114 til dækning af forberedelserne til oprettelse af et europæisk netværk af organisationer, som bekæmper racisme. I 1998 blev der bevilget 602 866 over budgetkonto B3-4114 til drift af det europæiske netværk til bekæmpelse af racisme i det første år efter oprettelsen, dvs. for perioden fra 1. december 1998 til 31. december 1999. I 1999 blev der ikke bevilget midler over budgettet til dækning af driftsudgifter i ikke-statslige organisationer, som beskæftiger sig med bekæmpelse af forskelsbehandling på grund af race eller etnisk oprindelse. Anmærkningen til den pågældende budgetkonto åbnede nemlig ikke mulighed for at finansiere driftsudgifter, og i 1999 kunne Kommissionen dække udgifterne for det europæiske netværk til bekæmpelse af racisme over 1998-budgettet. I 2000 er der tildelt støtte til dækning af driftsudgifter inden for det europæiske netværk til bekæmpelse af racisme, og det er sket i medfør af anmærkningen til budgetkonto B5-803. Sammenlagt er der tildelt 1 320 432 i støtte for perioden fra 1. januar 2000 til 30. juni 2001.

Der blev hverken bevilget støtte over fællesskabsbudgettet til drift af ikke-statslige organisationer (ngo'er), som bekæmper forskelsbehandling på grund af alder, religion og tro eller seksuel orientering, i 1997, 1998 eller 1999. I 2000 har Kommissionen dog foranstaltet en indkaldelse af forslag til støtte i forbindelse med koordinering af aktiviteter inden for organer, som arbejder på europæisk plan, og som beskæftiger sig med at bekæmpe forskelsbehandling. Som følge af denne indkaldelse er Kommissionen nu ved at indgå støtteaftaler med en række organer, hvoraf nogle muligvis beskæftiger sig med at bekæmpe forskelsbehandling på grund af race, alder, religion, tro eller seksuel orientering. Information om, hvilke organer der får tildelt støtte, vil blive offentliggjort på Kommissionens webside

(http://europa.eu.int/comm/employment_social/soc-prot/disable/index_en.htm).

I 2001 vil der hovedsagelig blive ydet støtte til relevante ngo'er på europæisk plan, som har erfaring med at bekæmpe forskelsbehandling, under handlingsprogrammet for bekæmpelse af forskelsbehandling, som netop er til behandling i Rådet og Parlamentet. Programmet tager udgangspunkt i artikel 13 i EF-traktaten og vedrører forskelsbehandling på grund af race eller etnisk oprindelse, religion og tro, handicap, alder og seksuel orientering. Kommissionen har foreslået, at kriterierne for udvælgelse af ngo'er på europæisk plan til dette formål opstilles i samarbejde med programudvalget. Derefter vil der blive organiseret en indkaldelse af forslag på grundlag af de opstillede kriterier. På indeværende tidspunkt er det således ikke muligt at sige, hvilke organer der vil modtage støtte.